**החברה להגנת הטבע (ע״ר)**

**פרוטוקול ישיבת הוועד המנהל מס'** 3/2019

**אשר נועדה והתכנסה ביום 07.04.2019 בבית החברה להגנת הטבע ברחוב הנגב 2 בתל-אביב**

חברי הוועד המנהל הנוכחים: יוסי בן-ארצי (יו"ר), יוחאי שוחט, אלי חוטר, שלומית תמרי, רני פינצי, יגאל שחם, קרן אור, ירון זיו, האשם חוסין אביטל גזית.

חברי הוועד המנהל שנעדרו מהישיבה: אהוד אפק, אמירה חאיין גרייב, שריג גפני, גרשון פלג, יובל שרלו, שלמה שעיו.

משתתפים נוספים: איריס האן (מנכ"ל), עו״ד גלית שגב (יועצת משפטית), יצחק מצא (יו״ר ועדת הביקורת), ניר פפאי (סמנכ"ל שימור סביבה וטבע), ריבי רונן (מנהל משאבי אנוש), ג'יי שופט (מנהל גיוס משאבים וקשרי חו"ל).

**על סדר היום**

1. אישור פרוטוקול.
2. ניקיון במרחב הציבורי הפתוח.
3. מפגש עם אגודת הידידים בארצות הברית.
4. דו"ח מנכ"לית.

**דיון**

1. **אישור פרוטוקול**

**יוסי בן-ארצי:** מבקש את אישור הוועד המנהל לפרוטוקול ישיבת הוועד המנהל מס' 2/2019 מיום 20.2.2019.

**החלטה**

הוועד המנהל מאשר את פרוטוקול ישיבת הוועד המנהל מס' 2/2019 מיום 20.2.2019.

1. **ניקיון במרחב הציבורי הפתוח**

**איריס האן:** החברה להגנת הטבע ניגשת לנושא משתי נקודות מוצא: (1) השלכת פסולת היא ביטוי של היחס של האדם לטבע/למרחב הציבורי. כשאדם מלכלך, לא אכפת לו מהטבע; (2) הקשר של הניקיון לליבת העשייה שלנו בתחום המגוון הביולוגי - נזק ישיר על בעלי חיים במעגל הראשון, ופסולת אורגנית הגורמת לגידול במספר בעלי חיים ובעקבות זאת להתפרצות של מחלות ומכאן, סכנה לבריאות הציבור, במעגל השני. כמו בקמפיין פרחי הבר, מצפים ממישהו שיעשה משהו בנדון. התחושה היא שהראשון שיתחיל, יזכה בהובלת הנושא. מתבקש שהחברה להגנת הטבע תעשה זאת. זה נושא שיכול להוות פלטפורמה לקשר שלנו עם הציבור. התקבלה החלטה בהנהלת החברה להגנת הטבע ויעל אילמר מובילה את הנושא בארגון.

**יעל אילמר-גירון:** (מציגה מצגת). הנושא ראוי ורלוונטי ציבורית. העמקנו את ההכרות שלנו עם מה שקורה בשטח. מכירה 250 התארגנויות ויוזמות מקומיות שהתחילו לנקות כי נמאס להם מהלכלוך בשטחים הציבוריים הפתוחים. קהילות בערים, בני נוער במסגרת יום הניקיון הלאומי, עיריית ת"א-יפו יצאה בקמפיין. יש תחושה שהמודעות לניקיון עולה בקרב רשויות מקומיות ובקרב הציבור הרחב. יש לעשות שינוי תרבותי ולהטמיע את המודעות לכך שהאחריות על הניקיון היא של האדם ולא של הרשות או של קק"ל או רט"ג, ולעשות זאת בדרך חינוכית. צריך לתת הרגשה שהמרחב הציבורי הוא שלי ושעלי לשמור על ניקיונו ובסופו של דבר זה משפיע על הטבע. מטרת העל של קמפיין הניקיון היא שהניקיון הוא יעד לאומי לאורך זמן ולהביא לשינוי דפוסי התנהגות. גורמי המפתח לטיפול הם: מודעות ציבורית, תשתיות (פחי אשפה) ואכיפה אזרחית. השלב הראשון הוא שינוי תרבותי: ציבור שיוצא לנקות כי נמאס לו שהטבע מלוכלך. מודל פעולה לחמש עד ישר השנים הבאות: פעילות חינוכית והסברתית בקרב הציבור שנמצא בפעילויות שלנו, ביסוס תפקיד הקהילה והפרט כמחוללי שינוי, אכיפה ותשתיות מתאימות. איך גורמים לזה לקרות? צריך גוף ציבורי מוביל, קואליציה רחבה של שותפים, קמפיין עוצמתי ועוצמה ציבורית. דרכי הפעולה: בראש וראשונה שיח. החברה להגנת הטבע כמובילה בשיח הציבורי צריכה לתת מענה לריכוז מתנדבים ופעילים, מימוש וקידום חקיקה ואכיפה, מענה לרשויות, עזרה במענה לקולות קוראים, שינוי התנהגותי בחינוך והסברה. בחודשים הקרובים נתחיל בפעילות חינוכית בחברה להגנת הטבע, הכוללת כניסה לכל פעילות שמתקיימת בחברה, עמדות הסברה באירועי שמירת טבע, תוכנית פעולה עם מועצת תנועות הנוער, הפקת תוכניות למורים, יום ניקיון ארצי אחת לשנה, יצירת סיירת הסברה של מתנדבים.

**אביטל גזית:** מברך על ההחלטה ללכת על קמפיין ניקיון. זה יהיה דומה לקמפיין הפרחים. מספר הערות למה שנאמר: "נקי מוביל נקי". צריך לפרגן לעושים ולמתנדבים, לקיים תחרות ניקיון בין הרשויות, גיוס גמלאים שמחפשים פעילויות מסוג זה, יום הסטודנט באוניברסיטאות וקשר עם תנועות הנוער.

**רני פינצי:** יש להתחבר לרשויות המקומיות כי חוקי העזר בנושאי ניקיון נמצאים אצלם. לכל רשות מקומית יש אפליקציה. מציע לבדוק אפשרות להתחבר לאפליקציות שלהם. בכנרת הניקיון היא תוצאה של אכיפה.

**אלי חוטר:** רעיון מצוין לחברה להגנת הטבע ולחברה בכלל. צריך לזכור דבר אחד, נעשו בעבר הרבה ניסיונות של קמפיינים בניקיון שנכשלו. לא קל לשנות התנהגות תרבותית. צריך להתרכז במי מלכלך, לבדוק מי הציבור שצריך להתמקד בו כדי ליצור את השינוי ההתנהגותי.

**יוסי בן ארצי:** מי מבחינה ארגונית מוביל בחברה והאם כל השותפים בחברה מחויבים? בעניין המיקוד - במה מתמקדים. למקד את שטחי הפעולה. מיתוג, צריך לבדוק מה המיתוג של החברה כדי שיזהו אותה כמובילת קמפיין הניקיון. יש לבחון מה התועלות לחברה מקמפיין כזה.

**יגאל שחם:** לגבי המיתוג, מציע לפרסם מספר טלפון שכל השיחות בנושאי ניקיון יופנו אליו למענה. יש להגדיר מי הלקוח/המלכלך, בעיקר בכל הנוגע לשטחים הפתוחים שלא שייכים לרשויות המקומיות. הטלת קנסות של השלטון המרכזי על השלטון המקומי. מציע לצאת בפיילוט באזורים שייבחרו ולהוכיח הצלחה.

**ירון זיו:** יש לבדוק איזה תקציבים מיועדים לנושא הניקיון ויש הרבה כאלה. זה קמפיין ענק. מוטרד על חשבון איזה מהפעילויות של החברה זה יבוא. חייבים להגדיר בדיוק.

**האשם חוסין:** השינוי בשטח יהיה דרך אכיפה וחקיקה. יש לצאת במיזם משותף עם גוף ממשלתי שיגדיל את התקציב.

**שלומית תמרי:** חשוב שהחברה להגנת הטבע תהיה מעורבת ותוביל את הקמפיין. נושא הניקיון מוטמע בהרבה ארגונים כמו מע"צ ומפעלים, ולכן, העבודה לא מאוד גדולה. יש להטמיע את נושא הניקיון באוכלוסיות שלא חשופות לפעילויות של החברה, כמו: חרדים ובדואים.

**קרן אור:** צריך לדבר על הפחתה של כמויות הזבל והפחתת צריכה כדי להשלים את העשייה.

**איציק מצא:** לגייס לקמפיין את "צוות" - ארגון גמלאי הצבא. בכל ישוב יש דמות מרכזית מ-"צוות" שיכולה להוביל את הקמפיין ותתחבר לרשות המקומית.

**ניר פפאי:** יש לבדוק איך ממצבים נכון ביחס לעשייה של ארגונים אחרים.

**איריס האן:** למדנו מניסיונות העבר שהם נכשלו כי לא עסקו בארבעת הרכיבים: חינוך, אכיפה, הסברה ואכיפה יחד, או שהיו קצרי טווח. הצגנו כעת משהו שהוא שלוש מאות ושישים מעלות, ולכן, אולי, זה לא נראה ממוקד וממורכז, אבל מבטיח סיכוי להצלחה, לפי ניתוח מקרים קודמים. חשבנו להתחיל פיילוט באזור שקל ליצור בו הצלחה כדי שישפיע לטובה על השאר. לגבי המיתוג, עובדים עם משרד הפרסום בדיוק בנושא זה ואנחנו לקראת חשיבה אסטרטגית למיקוד נושא הניקיון. ולגבי התועלות לחברה - התועלת היא תועלת ציבורית, וכמובן השמירה על הטבע.

**יוסי בן ארצי:** הוועד המנהל מברך על המהלך הזה ורואה בו פוטנציאל להישג של החברה להגנת הטבע שיביא לה תועלות ציבוריות וכלכליות.מבקש לשלוח את המסמך המסכם לחברי הוועד המנהל.

**החלטה**

הוועד המנהל רושם לפניו בסיפוק את הפעילות המתקיימת ומתוכננת בחברה להגנת הטבע בנושא הניקיון במרחב הציבורי הפתוח ומברך את העוסקים במלאכה ומאחל להם הצלחה. המסמך המסכם שיוכן בעניין יופץ בקרב חברי הוועד המנהל.

1. **מפגש עם אגודת הידידים בארצות הברית**

**יוסי בן ארצי:** אגודת הידידים של החברה להגנת הטבע בארצות הבריתASPNI מופעלת בניו-ג'רזי ומנוהלת על-ידי עו"ד ליאון סוקול. נפגשתי איתו ועם לינדה קרר, שהיא מפתחת המשאבים החדשה. ה-ASPNI היא עמותה עצמאית שלא אנחנו מנהלים אותה. הם מחויבים לחברה להגנת הטבע. הם רוצים לדעת על מה מדברים בישיבות הוועד המנהל ומה קורה בישיבות ועדות המשנה של הוועד המנהל. כל מי שחבר בוועד המנהל האמריקאי מחויב לתרום כספים לחברה להגנת הטבע. סוכם שג'יי שופט יקבל את סדר היום והפרוטוקול, יתרגם אותם ויעביר אותם לחברי הוועד המנהל האמריקאי. הם מגיעים לארץ ב-3-8/11/2019 במשלחת שמונה 15 אנשים. במסגרת הביקור, הם רוצים לקיים ישיבת ועד מנהל משותפת. הם רוצים לראות פעילות במגזר הערבי ולקיים מפגש עם עובדים. עלה נושא פוטנציאל החברים והתרומות. סוכם על איגום והעברת שמות של תיירים המטיילים עם החברה להגנת הטבע בארץ כדי לגייס אותם ולשמור איתם על קשר, ובמקביל אנחנו נעביר אליהם שמות של ישראלים שאנו מכירים הגרים בארה"ב. יש לבדוק היתכנות משפטית של העברת הפרטים הללו.

**החלטה**

הוועד המנהל רושם לפניו את הדו"ח של יו"ר הוועד המנהל על המפגש שקיים עם אגודת הידידים בארה"ב ה-ASPNI ומנחה את הנהלת החברה לדאוג לתרגום תמצית סדר היום, הדיונים וההחלטות בוועד המנהל ולהעברת התרגום לאגודת הידידים בארה"ב.

1. **דו"ח מנכ"לית**

**איריס האן:** חודש עמוס בפעילות. יום אחרי הבחירות עובדי החברה (270 משתתפים) יוצאים לכנס עובדים בן יומיים בבי"ס שדה אלון תבור. הכנס הוא פרי עבודה של עובדי החברה. זה אירוע משמעותי בחיי הארגון. מועדון היזמות יצא לדרך. היה מפגש ראשון משמעותי ויפה. הזמנת ניסיון ראשונה בוצעה במערכת המלונאית החדשה BELL BOY והיישום שלה מתקדם. נשיק את המערכת לאחר חופשת הפסח. טיוטת ביקורת ראשונה של חדר מצב הסתיימה ותגיע לשולחן הוועד המנהל בקרוב. ריענון נוהל רכש - חלק מהרכישות יוכלו להתבצע על-ידי מנהלים כשהוא מוגדר לפי סכומים וציוד מחשוב. נוהל רכב - יופץ נוהל מעודכן לגבי השתתפות של נהגים בתאונות ונזקי רכבים על מנת לצמצם אותם, וכמובן, גם לטיפול בנושא מהירות. כל רכב מחובר לפוינטר שמתריע על מהירות מופרזת. הוצאות הנסיעה בחברה גבוהות יחסית לממוצע הארצי. חוק הגנת הפרטיות - שכרנו שירותי חברה המייעצת לנו בתחום הפרטיות ברשת. שבוע טבע עירוני - אירועים בכל רחבי הארץ במהלך חודש מרץ. רצף של כנסים בינלאומיים בתחום הצפרות: תחרות אלופי הנדידה - מתחרים מכל העולם מגיעים לזהות ציפורים. הכסף שגויס בתחרות אלופי הנדידה נתרם לטובת הנשרים בדרום אפריקה. בשנה הבאה קבוצה של הוועד המנהל וההנהלה תתחרה. בהמשך לתחרות, התקיים כנס מרכזי צפרות בהשתתפות 150 אנשים מכל העולם. אני הרציתי בכנס על החברה להגנת הטבע. בבוקר האירוע היה אירוע ניקיון וצמצום השימוש בפלסטיק. כנס הנשר בשמים של יוסי לשם היה מוצלח. האסטרונאוט שהוזמן לכנס נתן הרצאה מרתקת. מצעד האקלים - מצעד משמעותי שהשתתפו בו 5,000 איש. החברה הייתה נוכחת באופן משמעותי. הצבנו דוכן ונשאנו את דגל שמירת הטבע עם גוש משמעותי ומרשים של חוגי הסיור, תלמידי החינוך הסביבתי, ועוד. לקראת הבחירות קיימנו מספר מפגשים עם מועמדים ממפלגות שונות. בעקבות כנס הטיילות, נערך תהליך המשך ובו התקיימו דיונים בנושאים שעלו בכנס. מתן וילנאי לקח חלק בדיונים בעניין המעמד הציבורי של הטיילות החינוכית, והביע רצון לקחת חלק בהמשך. שותפים נוספים לארגון, אלי שיש ודן אבידן מאגף של"ח במשרד החינוך. אנו מקיימים אחת לשנה סיור לאגף התקציבים במשרד החינוך. הממשק הכי חזק שיש לנו עם הממשלה הוא דרך משרד החינוך ועם מנהל האגף משה שגיא. הפעם טיילנו איתם באזור מצפה רמון והתייחסנו, בין היתר, לאתגרים של הטיול השנתי. פגישה חיובית וטובה עם אלון מסר מאגף תקציבים במשרד האוצר. התקיימה פגישה עם רון חולדאי יחד עם יוסי בן-ארצי ועו"ד דני אלון בנוגע לבית קבע לחברה בתל אביב. עלו מספר רעיונות שצריך לבדוק אותם. מפגש נוסף התקיים עם שומרי הבית, הפעם במטרה לבחון שיתוף פעולה בנושא משק האנרגיה בישראל.

**החלטה**

הוועד המנהל רושם לפניו את דו"ח המנכ"לית ומשבח את העשייה הנעשית בחברה להגנת הטבע בתחומים השונים כפי שעולה מהדו"ח.

# ריכוז החלטות

1. **הוועד המנהל מאשר את פרוטוקול ישיבת הוועד המנהל מס' 2/2019 מיום 21.02.2019.**
2. **הוועד המנהל רושם לפניו בסיפוק את הפעילות המתקיימת ומתוכננת בחברה להגנת הטבע בנושא הניקיון במרחב הציבורי הפתוח ומברך את העוסקים במלאכה ומאחל להם הצלחה. המסמך המסכם שיוכן בעניין יופץ בקרב חברי הוועד המנהל.**
3. **הוועד המנהל רושם לפניו את הדו"ח של יו"ר הוועד המנהל על המפגש שקיים עם אגודת הידידים בארה"ב ה-ASPNI.**
4. **הוועד המנהל רושם לפניו את דו"ח המנכ"לית ומשבח את העשייה הנעשית בחברה להגנת הטבע בתחומים השונים כפי שעולה מהדו"ח.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**יוסי בן-ארצי, יו"ר הוועד המנהל**

הערה:הפרוטוקול אינו מהווה תמליל מדויק של מהלך הישיבה.

רשמה: אילה אוחיון.